Diari Oficial de la Generalitat Valenciana


Sumari del DOGV 7047, del 17-06-2013 (2013/5764)

RESOLUCIÓ de 24 de maig de 2013 de la Subdirecció General de Relacions Laborals, per la qual es disposa el registre i la publicació de l'Acord de la Comissió d'Interpretació, Vigilància i Estudi (CIVE) del II Conveni Col·lectiu per al Personal Laboral al Servici de l'Administració Autonòmica d'adhesió a l'Acord Administració i Sindicats de 13 de març, de la Mesa Sectorial de Funció Pública sobre règim de gaudi de vacacions i dies de permís. Codi 80000062011986.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7047

Data del DOGV
:   17-06-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/5764


Data del document
:   24-05-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * funció pública
    * conveni col·lectiu

RESOLUCIÓ de 24 de maig de 2013 de la Subdirecció General de Relacions Laborals, per la qual es disposa el registre i la publicació de l'Acord de la Comissió d'Interpretació, Vigilància i Estudi (CIVE) del II Conveni Col·lectiu per al Personal Laboral al Servici de l'Administració Autonòmica d'adhesió a l'Acord Administració i Sindicats de 13 de març, de la Mesa Sectorial de Funció Pública sobre règim de gaudi de vacacions i dies de permís. Codi 80000062011986. [2013/5764]  
Vist el text de l'Acord de la Comissió d'Interpretació, Vigilància i Estudi (CIVE) del II Conveni Col·lectiu per al Personal Laboral al Servici de l'Administració Autonòmica d'adhesió a l'Acord Administració i Sindicats de 13 de març, de la Mesa Sectorial de Funció Pública, sobre règim de gaudi de vacacions i dies de permís, subscrit per les representacions de l'Administració del Consell de la Generalitat i de les organitzacions sindicals UGT-PV i CCOO-PV, com a integrants de la CIVE, i CSI-F, per exercir la condició representativa en l'àmbit del personal laboral de l'Administració de la Generalitat, i de conformitat amb el que disposen l'article 90, apartats 2 i 3 del Reial Decret Legislatiu 1/1995, de 24 de març, Text Refó s de la Llei de l'Estatut dels Treballadors, l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:  
  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i depòsit del text de l'acord.  
  
Segon  
Disposar la seua publicació en el Diari Oficial de la Comunitat Valenciana.  
  
València, 24 de maig de 2013.- El subdirector general de Relacions Laborals: Reyes Maximiliano Coronado Coronado.  
  
  
«Acord d'adhesió de la Comissió d'Interpretació, Vigilància i Estudi del II Conveni Col·lectiu i del sindicat que té la condició de representatiu en l'àmbit del personal laboral de l'Administració del Consell, a l'Acord Administració-Sindicats de 13 de març, de la Mesa Sectorial de Funció Pública sobre règim de gaudi de vacacions i dies de permís  
  
  
Reunits a València el 13 de març de 2013, en l'àmbit de la Comissió d'Interpretació, Vigilància i Estudi del II Conveni Col·lectiu (CIVE), les representacions de l'Administració de la Generalitat i de les organitzacions sindicals Unió General de Treballadors del País Valencià (UGT-PV) i Comissions Obreres del País Valencià (CCOO-PV), com a integrants de la CIVE, i la Central Sindical Independent i de Funcionaris (CSI·F), per tindre la condició de representativa en l'àmbit del personal laboral de l'Administració de la Generalitat, de conformitat amb l'article 7.2 de la Llei Orgànica 11/1985, de 2 d'agost, de Llibertat Sindical.  
De conformitat amb el que establixen l'article 38.8 de la Llei 7/2007, de 12 d'abril, de l'Estatut Bàsic de l'Empleat Públic; l'article 83.3 del Reial Decret Legislatiu 1/1995, de 24 de març, de l'Estatut dels Treballadors, i els articles 2 in fine i 4 del conveni col·lectiu vigent.  
  
Vist l'Acord Administració-Sindicats sobre règim de vacacions i dies de permís, aconseguit en la Mesa Sectorial de Funció Pública el 13 de març de 2013, els sotasignats   
ACORDEN  
  
Incorporar el contingut de l'Acord Administració-Sindicats de 13 de març de 2013, de la Mesa Sectorial de Funció Pública, sobre règim de vacacions i dies de permís, que figura com a annex d'este acord, al conveni col·lectiu vigent, per a aplicar-lo al personal laboral regit pel conveni, una vegada aprovat pel Consell i adoptades, si és el cas, les normes de desplegament corresponents.  
  
  
Per la Generalitat,  
La directora general de Recursos Humans i presidenta de la CIVE: Ana Brugger Navarro.  
  
Per les organitzacions sindicals,  
Per UGT-PV: Ana Jiménez Simón.  
Per CCOO-PV: Pedro Gómez Enciso.  
Per CSI-F: Julio Tamayo Muñoz.  
  
  
ANNEX  
  
?Acord de la Mesa Sectorial de Funció Pública sobre el règim de gaudi de vacacions i dies de permís  
Reunits a València el dia 13 de març de 2013, en l'àmbit de la Mesa Sectorial de Funció Pública, les representacions de l'Administració de la Generalitat i de les organitzacions sindicals, a l'empara del que establixen l'article 33 i concordants de la Llei 7/2007, de 12 d'abril, de l'Estatut Bàsic de l'Empleat Públic (EBEP), i l'article 154 de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana (LOGFPV), manifesten:  
  
La Llei 10/2010, de 9 de juliol, d'Ordenació i Gestió de la Funció Pública Valenciana remet a la regulació reglamentària corresponent la determinació dels termes i les condicions de gaudi del període de vacacions anuals corresponents al personal funcionari de l'Administració de la Generalitat.  
El Decret 175/2006, de 24 de novembre, del Consell, pel qual es regulen les condicions de treball del personal al servici de l'Administració del Consell, constituïx la normativa existent sobre jornada, horari, permisos i vacacions del personal al servici de l'Administració de la Generalitat, alguns dels preceptes del qual han sigut afectats per la recent normativa bàsica estatal dictada en la matèria, mentre que altres ja havien sigut expressament derogats o deixats sense efecte.  
El Decret Llei 1/2012, de 5 de gener, del Consell, de Mesures Urgents per a la Reducció del Dèficit a la Comunitat Valenciana, arreplega la supressió de determinats preceptes de la Llei 10/2010, de 9 de juliol, i del Decret 175/2006, de 24 de novembre, del Consell, amb la finalitat de suprimir els dies addicionals de vacacions vinculats als anys de servicis prestats i els dies compensatoris que es reconeixien al personal empleat públic en el decret esmentat.  
Per la seua banda, el Reial Decret Llei 20/2012, de 13 de juliol, de Mesures per a Garantir l'Estabilitat Pressupostària i de Foment de la Competitivitat, modifica en l'article 8 els articles 48 i 50 de la Llei 7/2007, de 12 d'abril, de l'Estatut Bàsic de l'Empleat Públic, sobre permisos i vacacions dels funcionaris públics, en virtut del qual es reduïxen respecte a la normativa anterior els dies de lliure disposició, se suprimixen els dies addicionals per antiguitat tant en el cas de les vacacions com en el dels dies per assumptes particulars i se suspenen els pactes, acords i convenis per al personal funcionari i laboral subscrits per les administracions públiques i pels seus organismes o entitats a estes vinculats, que contradiguen estes disposicions.  
Finalment, el Decret Llei 6/2012, de 28 de setembre, del Consell, desplega i aplica per al conjunt de la Generalitat les mesures incloses en el Reial Decret Llei mencionat en matèria de vacacions i dies per assumptes particulars.  
Els canvis incorporats per la normativa esmentada en el règim jurídic de les vacacions i permisos del personal funcionari de l'Administració de la Generalitat motiven l'adopció d'este acord, que pretén ser una aposta decidida per proporcionar una resposta ràpida i adequada que permeta canalitzar la dispersió normativa produïda, així com la busca d'una major homogeneïtat en el gaudi de les vacacions i dels permisos, amb independència de l'administració pública en què es presten els servicis.  
En este sentit, s'acorden una sèrie de mesures que tenen com a finalitat principal unir l'estricte compliment dels deures del personal empleat públic amb la possibilitat de fer efectiva la conciliació de la seua vida personal, familiar i laboral.  
A este efecte, i en el marc de la normativa estatal de caràcter bàsic, es flexibilitza el règim de gaudi de les vacacions anuals del personal empleat públic inclòs en l'àmbit d'aplicació d'este acord, de manera que puga disposar de forma aïllada i independent d'un màxim de 5 dies hàbils del total que li corresponguen.   
Així mateix, es preveu la concessió de permís per determinats dies inhàbils o festius que no poden ser objecte de gaudi pel personal empleat públic l'any natural.  
En conseqüència, fruit de les negociacions dutes a terme entre l'Administració i les organitzacions sindicals abans indicades, i després de l'emissió prèvia de l'informe favorable de la Direcció General de Pressupostos, es firma este  
  
ACORD  
  
Primer. Àmbit de l'acord  
1. Àmbit personal  
L'acord serà aplicable al personal funcionari que presta servicis en l'Administració de la Generalitat les condicions de treball del qual s'acorden amb els seus representants sindicals en la Mesa Sectorial de Funció Pública i la seua gestió està assignada a l'actual Conselleria d'Hisenda i Administració Pública.  
2. Àmbit funcional  
Este acord es referix a les matèries que s'hi especifiquen i que han sigut objecte de negociació d'acord amb els articles 37 i 38 de l'Estatut Bàsic de l'Empleat Públic i l'article 154 de la Llei de Ordenació i Gestió de la Funció Pública Valenciana (LOGFPV).  
  
3. Àmbit territorial  
L'àmbit territorial està referit a tots i cada un dels centres i unitats de l'Administració de la Generalitat en què presta servicis el personal inclòs en l'àmbit d'aplicació d'este acord.  
  
Segon. Període de vigència de l'acord  
L'acord estarà vigent fins que s'aprove un nou decret que regule les condicions de treball del personal empleat públic, sense perjuí del que establix l'article 38.10 de l'Estatut Bàsic de l'Empleat Públic.  
  
  
Tercer. Desplegament normatiu de les mesures contingudes en este acord  
Les mesures contingudes en este acord, atés que poden ser decidides de forma definitiva pel Consell, seran directament aplicables al personal inclòs en el seu àmbit d'aplicació sense perjuí que a efectes formals es requerisca la modificació o la derogació, si és el cas, de la normativa reglamentària corresponent.  
  
Quart. Objecte de l'acord  
Este acord pretén establir una sèrie de mesures en relació amb el règim jurídic de les vacacions. Així mateix, preveu la concessió de permisos per determinats dies inhàbils o festius que no poden ser objecte de gaudi pel personal empleat públic l'any natural.  
  
1. Amb l'objectiu de donar una resposta adequada als canvis incorporats per la normativa vigent en matèria de vacacions, així com de garantir el coneixement del règim jurídic de gaudi d'estes, s'acorda el següent:  
a) El personal funcionari tindrà dret a disfrutar durant cada any natural unes vacacions retribuïdes de 22 dies hàbils, o dels dies que corresponguen si el temps de servici durant l'any va ser menor.  
b) Almenys, la mitat dels dies de vacacions anuals hauran de ser disfrutats, preferentment, durant els mesos de juny a setembre.  
c) Les vacacions es disfrutaran en períodes mínims de set dies naturals consecutius.  
d) No obstant això, cinc dies del total de les vacacions que corresponguen podran disfrutar-se de forma independent, sense que siguen aplicables les limitacions previstes en les lletres b i c.  
e) De conformitat amb la normativa vigent, als efectes del còmput de les vacacions, no es consideraran com a dies hàbils els dissabtes, sense perjuí de les adaptacions que s'establisquen per als horaris especials.  
2.Quan els dies 24 i 31 de desembre, exempts d'assistència al treball, coincidisquen en festiu, dissabte o en un dia no laborable, es concediran dos dies de permís.  
Així mateix, cada any natural, i com a màxim, es concedirà un dia de permís quan coincidisca amb dissabte alguna festivitat d'àmbit autonòmic o d'àmbit nacional de caràcter retribuït, no recuperable i no substituïble per les comunitats autònomes.  
  
Quint. Publicitat de l'acord  
Este acord, una vegada ratificat, es remetrà a l'oficina pública competent per a la publicació en el Diari Oficial de la Comunitat Valenciana.  
  
Per la Generalitat,  
El secretari autonòmic d'Administració Pública i president de la Mesa Sectorial de Funció Pública: Pedro Javier García Ribot.  
  
Per les organitzacions sindicals,  
Per UGT-PV: Gonzalo Fernández Martínez  
Per CCOO-PV: Vicente Soler Martínez  
Per CSI-F: Julio Tamayo Muñoz?».